section_heading: Radnja
paragraph_text: Nekoliko godina nakon GX serijala, grad Domino je doživio incident zvan kao Nulti Obrat (Zero Reverse), koji je rezultirao katastrofom koja je podijelila grad na dva dijela: Neo Domino, futuristički grad gdje žive bogati i prestižni ljudi; i Satelit, odvojeni dio grada koji je uglavnom prekriven ruševinama i nastanjuju ga otpadnici i siromašni ljudi koji preživljavaju od sakupljanja smeća. Ljudi koji žive u Neo Dominu uglavnom stanovnike Satelita smatraju šljamom i kriminalcima, dok stanovnike Satelita u šaci drži posebna policijska postrojba zvana Gradska Sigurnost. Kao i obično u Yu-Gi-Oh! franšizi, dvoboji kartama se koriste kao način rješavanja konflikta, no u trend je ušao novi stil dvoboja zvan Turbo Dvoboj (Turbo Duel, u japanskoj verziji "Riding Duel") gdje igrači igraju na posebnim motoriziranim vozilima zvanim D-Jurilice (D-Wheel) pri čemu se koristi posebna Terenska Karta imenom Brzinski Svijet (Speed World). Osim toga serijal uvodi Sinkro čudovišta i Sinkro Prizive kao novu mehaniku prizivanja jačih čudovišta iz Ekstra Špila.